讀王建射虎行
作者：范浚
朝代：宋

paragraphs: 我讀射虎行，感概興長歎。
官羌射虎得虎難，山下遠立常空還。
惜留猛虎著山裏，射殺顧恐終身閑。
有如邊將圖偷安，遵養時賦容其姦。
翻愁努力盡高鳥，良弓掛壁無由彎。
君不見劉巨容高千里，留賊自資媒富貴，恐賊盡誅身不利。
坐令屈律裹頭人，橫暴九州狂螫噬。
嗟嗟忠臣心不移，受刀摩頸甘如飴。
紛紛血刃勇不顧，一死未謝君王知。
官軍壯志吞蠻夷，匈奴不滅寧家爲。
相公誓欲平淮西，慨言賊在歸無期。
霍公裴公今已矣，我吟射虎徒歔欷。